רוברט אקסלרוד

רוברט אקסלרוד (באנגלית: Robert M. Axelrod; נולד ב-27 במאי 1943) הוא מדען מדינה אמריקני. הוא פרופסור למדע המדינה ולמדיניות ציבורית באוניברסיטת מישיגן שם הוא מלמד מאז 1974.

קריירה 
אקסלרוד סיים תואר ראשון במתמטיקה באוניברסיטת שיקגו ב-1964. ב-1966 סיים את התואר השני, ואת והדוקטורט במדע המדינה קיבל ב-1969, שניהם מאוניברסיטת ייל. מ-1968 ועד 1974 לימד באוניברסיטת קליפורניה בברקלי.

אקסלרוד נודע בעיקר בזכות עבודתו האינטרדיסציפלינרית בתחום האבולוציה של שיתוף הפעולה אשר צוטטה, נכון לינואר 2011, בלמעלה מ-500 ספרים ו-4000 מאמרים. תחומי העיסוק הנוכחיים שלו כוללים מחקר המערכות המורכבות (במיוחד מודלים מבוססי-סוכנים - agent-based modeling), והביטחון הבינלאומי. אקסלרוד חבר במועצה ליחסי חוץ (Council on Foreign Relations).

בתורת המשחקים נודעת חשיבות רבה להתנהגות על פי מידה כנגד מידה. במשחקי דילמת אסיר החוזרים על עצמם פעמים רבות, או במילים אחרות דילמת אסיר איטרטיבית, נחשבת מידה כנגד מידה לאסטרטגיה היעילה ביותר עבור שחקן רציונלי. סוגיה זו שימשה בסיס למחקרים מתמטיים ופסיכולוגיים רבים, שבהם נבחנה התנהגותם של המשתתפים בדגם זה של ה"משחק". 

אחד הניסויים המפורסמים בתחום זה נערך על ידי אקסלרוד. בניסוי התבקשו מומחים ממגוון דיסציפלינות (כלכלה, פסיכולוגיה, מדע המדינה, ביולוגיה, מדעי המחשב ועוד) לשלוח תוכניות מחשב שישחקו זו נגד זו בדילמת אסיר איטרטיבית במשך 200 משחקים לכל זוג תוכניות. התוכנית שתוכרז כזוכה היא זו שתזכה ברווח המצטבר הגבוה ביותר בכל 200 המשחקים.

תוכניות אלה נקטו באסטרטגיות שונות כדי להשיג מטרה זו, ובהן:
 מידה כנגד מידה (Tit For Tat): במשחק הראשון התוכנית שיתפה פעולה, ובכל משחק אחר בחרה בדרך שבה בחר היריב במשחק הקודם.
 בגידה קבועה: ללא תלות במשחקים קודמים, תוכנית זו בגדה תמיד.
 שיתוף פעולה קבוע: ללא תלות במשחקים קודמים, תוכנית זו שיתפה פעולה תמיד.
 אקראית: התוכנית בוחרת בבגידה או בשיתוף פעולה באופן אקראי.
 אסטרטגיות אחרות, מורכבות יותר.
בטורניר שערך אקסלרוד השיגה מידה כנגד מידה את התוצאה הטובה ביותר. 

אקסלרוד נבחר לחבר האקדמיה הלאומית למדעים של ארצות הברית, היה חמש שנים עמית מקארתור ואף קיבל פרס מטעם האגודה האמריקאית לקידום המדעים (AAAS) על תרומה יוצאת דופן למדע. ב-1985 נבחר לחבר באקדמיה האמריקאית לאמנויות ולמדעים. ב-1990 זכה אקסלרוד בפרס על מחקר התנהגותי הרלוונטי למניעת מלחמה גרעינית, מטעם האקדמיה הלאומית למדעים של ארצות הברית. 

בשנים האחרונות אקסלרוד מרצה ומייעץ לאו"ם, לבנק העולמי, למחלקת ההגנה של ארצות הברית ולמגוון ארגונים שונים המשרתים אנשי מקצוע מתחום הבריאות, אנשי עסקים ואנשי חינוך, בתחום קידום שיתופי פעולה.

בשנים 2006–2007 היה אקסלרוד נשיא האגודה האמריקאית למדע המדינה. הוא מיקד את פעילותו בנושאים בין-תחומיים. 

ב-2006 הוענק לאקסלרוד תואר דוקטור לשם כבוד מטעם אוניברסיטת ג'ורג'טאון.

ב-2013 הוענק לאקסלרוד פרס יוהאן סקייט למדע המדינה.

ב-2014 העניק נשיא ארצות הברית ברק אובמה לאקסלרוד את המדליה הלאומית למדעים.

ב-28 במאי 2015 הוענק לאקסלרוד תואר דוקטור לשם כבוד מאוניברסיטת הרווארד.

בספטמבר 2022 עמד אקסלרוד, לצד פרנסיס פוקויאמה בראש קבוצה של כ-200 מדעני מדינה אשר שיגרו ל ולניו יורק טיימס מכתב המפציר במחוקקים לקדם שינויים דרמטיים בשיטת המשטר. החוקרים הצביעו על נקודת התורפה המרכזית בשיטת ההצבעה ברוב מדינות ארצות הברית, שבהן המנצח זוכה בכל הקופה. "ברור לכל שהשיטה שבורה", כתבו החוקרים.

ראו גם
 אסטרטגיה יציבה אבולוציונית

קישורים חיצוניים

 הדף של אקסלרוד באתר אוניברסיטת מישיגן

הערות שוליים 

חברי האקדמיה הלאומית למדעים של ארצות הברית
חברי האקדמיה האמריקאית לאמנויות ולמדעים
עמיתי מקארתור
סגל אוניברסיטת מישיגן
סגל אוניברסיטת קליפורניה בברקלי
חוקרי תורת המשחקים אמריקאים
נשיאי האגודה האמריקאית למדע המדינה
בוגרי אוניברסיטת שיקגו
בעלי תואר דוקטור מאוניברסיטת ייל
מקבלי תואר דוקטור לשם כבוד מאוניברסיטת הרווארד
מקבלי תואר דוקטור לשם כבוד מאוניברסיטת ג'ורג'טאון
זוכי פרסי האקדמיה הלאומית למדעים של ארצות הברית
זוכי המדליה הלאומית למדעים
אמריקאים שנולדו ב-1943